Il-Kummissjoni Ewropea - Dikjarazzjoni Dikjarazzjoni mill-Ewwel Viċi President Timmermans u mill-Kummissarju Jourová qabel il-Jum Internazzjonali ta' Tifkira tal-Olokawst tar-Rom fit-2 ta' Awwissu Brussell, I-1ta' awissu 2018 "Qabel il-Jum Internazzjonali ta' Tifkira tal-Olokawst tar-Rom, nagħtu ġieħ lill-memorja tal-mijiet ta' eluf ta' vittmi Rom tal-Olokawst. Madwar 500,000 Rom mill-Ewropa kollha inqatlu min-Nażisti u mill-kollaboraturi tagħhom, li jirrappreżenta mill-inqas kwart tal-popolazzjoni totali tagħhom ta' dak iż-żmien. Id-deumanizzazzjoni tar-Rom u tal-minoranzi l-oħra kienet l-ewwel pass biex jiġu ffaċilitati dawn id-delitti faħxija. Illum irridu niftakru dan u niddefendu bil-qawwa u b'passjoni kbira l-valuri Ewropej komuni tagħna ta' ugwaljanza u nondiskriminazzjoni. Ir-Rom huma vittmi minsija tal-Olokawst għal bosta Ewropej. It-tifkira tal-persekuzzjoni storika tagħhom tfakkarna dwar il-ħtieġa li nindirizzaw l-isfidi li għadhom iħabbtu wiċċhom magħhom illum u li huma wisq spiss injorati. Seba' deċennji wara, is-Sinti u r-Rom għadhom jiffaċċjaw mibegħda, vjolenza, diskriminazzjoni u razziżmu ta' kuljum. U ħafna minnhom għad m'għandhomx ħtiġijiet bażiċi bħal akkomodazzjoni diċenti, edukazzjoni u kura tas-saħħa. Huwa l-obbligu tal-Istati Membri tal-UE li jiżguraw politiki effettivi għat-tifkira ta' atroċitajiet storiċi, għas-salvagwardjar u l-ippreservar ta' siti storiċi, u għall-promozzjoni tal-edukazzjoni u r-riċerka f'dan il-qasam. U huwa l-obbligu ta' kull wieħed u waħda minna fl-UE li nittrattaw lil sħabna ċ-ċittadini b'dinjità u b'rispett, b'mod partikolari dawk l-iktar vulnerabbli fis-soċjetà tagħna." Kull sena fit-2 ta' Awwissu, il-Kummissjoni Ewropea tagħti ġieħ lill-memorja tal-vittmi Rom tal- Olokawst u tafferma mill-ġdid l-impenn sod tagħha biex tiġġieled kontra l-antiżingariżmu, l- antisemitiżmu, ir-razziżmu u forom oħra ta' intolleranza. F'Mejju 1944, in-Nażisti bdew jippjanaw is-"Soluzzjoni Finali" għall-"Kamp taż-Żingari" f'Auschwitz. Id- data inizjali għal-likwidazzjoni tal-"Kamp taż-Żingari" ġiet ippjanata fis-16 ta' Mejju 1944. Meta l-SS ipprovaw jisforzaw lill-priġunieri barra mill-kwartieri huma ġew iffaċċati b'ribelljoni minn irġiel, nisa u tfal Rom, armati biss bi bsaten, għodod u ġebel, u eventwalment l-SS kellhom jirtiraw. Imbagħad, fit-2 ta' Awwissu 1944, reġgħet waslet l-ordni u madwar 3000 irġiel, nisa u tfal Rom ġew esterminati fil- kmamar tal-gass ta' Auschwitz-Birkenau. Huwa stmat li 19,000 minn 23,000 Rom li ntbagħtu Auschwitz mietu hemmhekk. Din is-sena fit-2 ta' Awwissu, uffiċjali tal-Kummissjoni Ewropea se jingħaqdu ma' grupp ta' Rom li baqgħu ħajjin mill-Olokawst u ma' żgħażagħ Rom f'dak li qabel kien il-kamp ta' konċentrament ta' Auschwitz-Birkenau fil-Polonja. Din il-kommemorazzjoni, organizzata mill-Kunsill Ċentrali ta' Sinti u Rom Ġermaniżi, flimkien mal-Assoċjazzjoni tar-Rom fil-Polonja, tlaqqa' flimkien 300 żagħżugħ Rom u mhux Rom minn 20 pajjiż Ewropew biex iqajmu kuxjenza dwar l-Olokawst tar-Rom. L-UE ilha żmien twil tenfasizza l-ħtieġa għal integrazzjoni aħjar tar-Rom. L-istituzzjonijiet Ewropej u kull pajjiż tal-UE għandu responsabbiltà konġunta biex itejjeb il-kundizzjonijiet tal-ħajja u l- integrazzjoni tar-Rom. Fl-2011, il-Kummissjoni Ewropea talbet strateġiji nazzjonali għall-integrazzjoni tar-Rom. Ir-rieżami ta' nofs it-terminu tal-2017 ħa kont tal-progress mit-tnedija tal-qafas tal-UE (ara l- istqarrija għall-istampa). Għal aktar informazzjoni Rapport tal-Aġenzija tal-Unjoni Ewropea għad-Drittijiet Fundamentali: Tħassib persistenti: l-anti Żingariżmu bħala ostakolu għall-inklużjoni tar-Rom. Stqarrija għall-Istampa dwar l-għadd ta' Rom li qed jiffaċċjaw il-ħajja bħallikieku kienu persuni fl-ifqar pajjiżi tad-dinja Infografika dwar l-ostakoli għall-inklużjoni tar-Rom Stqarrija għall-istampa dwar l-evalwazzjoni tal-Qafas tal-UE għal Strateġiji Nazzjonali għall- Integrazzjoni tar-Rom sal-2020 Il-Pjattaforma Ewropea għall-Inklużjoni tar-Rom Il-programm ROMACT għall-awtoritajiet lokali Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Dikjarazzjoni_mill-Ewwel_Vi_i_President_Timmermans_u_mill-Kummissarju_Jourov__qabel_il-Jum_Internazzjonali_ta__Tifkira_tal-Olokawst_tar-Rom_fit-2_ta__Awwissu.pdf